El conseller de Treball ha presentat aquest matí el conjunt de mesures, centrades en les persones treballadores, les petites empreses, els treballadors autònoms, les cooperatives i empreses de l'economia social i les administracions locals
El conseller de Treball, Afers Socials i Famílies, Chakir el Homrani, ha presentat avui un Pla de xoc per a l'ocupació: persones, empreses i territori per fer front a les conseqüències laborals i socials de la crisi sanitària de la Covid-19 i l'estat d'alarma, amb una dotació de 59,29 milions d'euros.
Aquest pla de xoc per a l'ocupació s'ha aprovat en el marc del Consell de Direcció del SOC i es reforçarà amb un decret llei de mesures urgents del Govern de la Generalitat que s'aprovarà previsiblement demà.
El conjunt de mesures estan dirigides a donar suport a les persones treballadores que s'han vist afectades econòmicament i als col·lectius en major situació de risc; a les persones treballadores autònomes i a les petites empreses perquè reprenguin l'activitat i mantinguin la capacitat productiva i els llocs de treball, i a les administracions locals perquè planifiquin estratègicament la reactivació econòmica a partir de l'anàlisi de les necessitats del seu territori i de la concertació social i territorial.
En total, es preveu beneficiar 1.500 empreses i 4.300 persones de manera directa, a més dels milers de persones treballadores que se'n beneficiaran de manera indirecta a través del suport a les empreses per a la creació i manteniment de llocs de treball.
El pla també suposa el recolzament a tot el territori mitjançant ajuntaments i consells comarcals, i línies de suport a cooperatives i entitats de l'economia social, el tercer sector, autònoms i microempreses.
El conseller ha definit aquest pla com "una primera fase del procés de desconfinament de les polítiques actives d'ocupació en la línia que sempre hem defensat des del Departament, posant les persones al centre de les nostres actuacions, especialment en aquesta època tan difícil que estem vivint".
El Homrani ha recordat que "ho fem en un escenari complex, en el que l'Estat ha retallat els fons de formació professional.
Estem segurs que compliran la seva paraula i amb posterioritat la suspensió serà superada, però ara mateix té una gran afectació.
Malgrat això, des del Govern continuem treballant i activem polítiques d'ocupació amb l'objectiu de mantenir llocs de treball i garantir els drets de les persones treballadores".
I sobre els ajuts de l'Estat, ha reblat: "Encara cal que es concreti, però esperem que l'anunci dels 16.000 milions d'euros de l'Estat ens permeti generar més capacitat d'actuació perquè hem de donar una resposta global.
En aquest període de la crisi sanitària de la Covid-19, al Departament han entrat 45 milions d'euros i n'han sortit 215".
Amb aquest pla, el Departament activa de manera urgent entre maig i juny diferents línies de polítiques d'ocupació creades de manera específica –o reforçades, com és el cas de les mesures de suport a les persones treballadores autònomes- per donar resposta a l'escenari sociolaboral postcovid.
Les línies i el seu pressupost:
- Suport a la planificació estratègica territorial per a la reactivació socioeconòmica.
- Suport a la contractació de persones aturades: línia extraordinària del programa 'Treball i formació'.
- Suport a les persones treballadores autònomes:
- Suport a microempreses, persones treballadores autònomes i empreses cooperatives i de l'economia social.
- Suport al manteniment dels llocs de treball.
A més de les mesures d'aquest pla de xoc urgent, el Departament està treballant al Consell de Direcció del SOC altres convocatòries pròpies del servei d'ocupació, i també agilitant línies de suport sociolaboral a col·lectius específics, com ara les persones amb discapacitats i les persones en situació de risc d'exclusió social que s'obriran properament.
En les darreres setmanes, el Departament de Treball, Afers Socials i Famílies també ha posat en marxa dos ajuts extraordinaris per a persones treballadores afectades econòmicament per la crisi de la Covid-19 i l'estat d'alarma.
En primer lloc, s'han destinat 7,5 milions d'euros a un ajut de fins a 2.000 euros per a persones treballadores autònomes, per al qual s'han rebut 8.505 sol·licituds i ja s'han resolt més del 90%.
I en segon lloc, 20 milions d'euros per a un ajut d'urgència de 200 euros per a persones treballadores amb càrregues familiars que han vist reduïts dràsticament els seus ingressos (afectats per ERTO, autònoms, treballadors fixes discontinus o amb contractes temporals extingits i que encara no han cobrat la prestació d'atur o cessament).
Des del 30 d'abril s'han rebut 70.980 sol·licituds, de les quals 15.415 ja han estat aprovades i es pagaran aquesta setmana.
El Departament preveu beneficiar directament 1.500 empreses, així com 4.300 persones treballadores de manera directa i milers més de manera indirecta